**Ministru kabineta noteikumu projekta “Noteikumi par vidējās apdrošināšanas iemaksu algas aprēķināšanas nosacījumiem un kārtību valsts sociālās apdrošināšanas pabalstu apmēra noteikšanai, pabalstu piešķiršanu un izmaksu” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekta “Noteikumi par vidējās apdrošināšanas iemaksu algas aprēķināšanas nosacījumiem un kārtību valsts sociālās apdrošināšanas pabalstu apmēra noteikšanai, pabalstu piešķiršanu un izmaksu” (turpmāk – noteikumu projekts) mērķis ir salāgot, precizēt un strukturizēt vidējās apdrošināšanas iemaksu algas noteikšanas valsts sociālās apdrošināšanas pabalstu aprēķināšanai nosacījumus un kārtību, noteikumu projektā iekļaujot no likuma “Par maternitātes un slimības apdrošināšanu” izslēdzamās normas par vidējās apdrošināšanas iemaksu algas aprēķināšanu. Noteikumu projekts nosaka maternitātes pabalsta, paternitātes pabalsta, vecāku pabalsta, slimības pabalsta un apbedīšanas pabalsta piešķiršanas, aprēķināšanas un izmaksas kārtību, vidējās apdrošināšanas iemaksu algas aprēķināšanas nosacījumus un kārtību pabalstu apmēra noteikšanai, atbilstoši 2016. gada 23. novembra un 2019. gada 12. decembra grozījumiem likumā “Par maternitātes un slimības apdrošināšanu”, kas paredzēja, ka likuma 31. panta trešās daļas jaunā redakcija un grozījumi par šī panta otrās, ceturtās, piektās, sestās, septītās, astotās un devītās daļas izslēgšanu stājas spēkā 2022. gada 1. janvārī un, ka tiek pagarināts likuma Pārejas noteikumos 36. punktā Ministru kabinetam noteiktā uzdevuma - izdod šā likuma [31. panta](https://likumi.lv/ta/id/38051#p31) trešajā daļā minētos noteikumus par vidējās apdrošināšanas iemaksu algas aprēķināšanas nosacījumiem un kārtību - termiņš līdz 2021. gada 31. decembrim.Noteikumu projekts stāsies spēkā 2022. gada 1. janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2016. gada 23. novembra un 2019. gada 12. decembra grozījumi likumā “Par maternitātes un slimības apdrošināšanu”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likums “Par maternitātes un slimības apdrošināšanu” regulē valsts sociālās apdrošināšanas pabalstu (*maternitātes pabalsts, paternitātes pabalsts, vecāku pabalsts, slimības pabalsts un apbedīšanas pabalsts* (apdrošinātās personas nāves gadījumā vai apdrošinātās personas apgādībā bijuša ģimenes locekļa nāves gadījumā)*)* piešķiršanu, aprēķināšanu un izmaksu. Saskaņā ar likuma “Par maternitātes un slimības apdrošināšanu" 31. panta trešo daļu vidējās apdrošināšanas iemaksu algas aprēķināšanas kārtību valsts sociālās apdrošināšanas pabalstu aprēķināšanai nosaka Ministru kabinets. Proti, maternitātes pabalsta, paternitātes pabalsta, vecāku pabalsta slimības pabalsta un apbedīšanas pabalsta gadījumā šobrīd to nosaka Ministru kabineta 1998. gada 28. jūlija noteikumi Nr. 270 „Vidējās apdrošināšanas iemaksu algas aprēķināšanas kārtība un valsts sociālās apdrošināšanas pabalstu piešķiršanas, aprēķināšanas un izmaksas kārtība” (turpmāk – noteikumi Nr. 270).No 2022. gada 1. janvāra no likuma “Par maternitātes un slimības apdrošināšanu” tiek izslēgtas atsevišķas normas par vidējās apdrošināšanas iemaksu algas aprēķināšanu (likuma “Par maternitātes un slimības apdrošināšanu” - 31. panta otrā, ceturtā, piektā, sestā, septītā, astotā un devītā daļa), deleģējot Ministru kabinetam noteikt vidējās apdrošināšanas iemaksu algas aprēķināšanas nosacījumus un kārtību. Līdz ar to līdz 2021. gada 31. decembrim jāizstrādā jauni Ministru kabineta noteikumi par vidējās apdrošināšanas iemaksu algas aprēķināšanas nosacījumiem un kārtību, paredzot iemaksu algas valsts sociālās apdrošināšanas pabalstu aprēķināšanai noteikšanas nosacījumus un kārtību (t.sk., iemaksu algas apmēru, kas aprēķinā piemērojama gadījumos, kad apdrošināšanas iemaksu alga noteiktajā periodā apdrošinātai personai nav bijusi, piemēram, nav bijusi bērna kopšanas atvaļinājuma, atvaļinājuma bez darba samaksas saglabāšanas, kas piešķirts sakarā ar nepieciešamību kopt bērnu, vai grūtniecības un dzemdību atvaļinājuma dēļ). Tādējādi, lai salāgotu, precizētu un strukturizētu vidējās apdrošināšanas iemaksu algas noteikšanas valsts sociālās apdrošināšanas pabalstu aprēķināšanai nosacījumus un kārtību, noteikumu projektā iekļaujamas no likuma “Par maternitātes un slimības apdrošināšanu” izslēdzamās normas par vidējās apdrošināšanas iemaksu algas aprēķināšanu.Noteikumu projekts, atbilstoši likumā „Par maternitātes un slimības apdrošināšanu” noteiktajam Ministru kabineta pilnvarojumam, ietver sevī vidējās apdrošināšanas iemaksu algas aprēķināšanas nosacījumus un kārtību.Noteikumu projekts nosaka vidējās apdrošināšanas iemaksu algas aprēķināšanas nosacījumus un kārtību pabalstu apmēra noteikšanai darba ņēmējam un pašnodarbinātajam:* *darba ņēmējam*iemaksu alga tiek aprēķināta par 12 mēnešu periodu, kas beidzas divus mēnešus pirms mēneša, kurā iestājas apdrošināšanas gadījums (pirmā saslimšanas diena, pirmā grūtniecības atvaļinājuma diena, diena, no kuras piešķir vecāku pabalstu, miršanas diena);
* *pašnodarbinātajam* vidējā iemaksu alga tiek aprēķināta atbilstoši faktiski veiktajām iemaksām pēdējo 12 mēnešu periodā, kas beidzas vienu ceturksni (3 mēnešus) pirms tā ceturkšņa, kurā iestājas apdrošināšanas gadījums,

paredzot vidējās apdrošināšanas iemaksu algas aprēķina formulu vienai kalendārai dienai, tostarp nosakot valstī noteiktās vidējās apdrošināšanas iemaksu algas piemērošanu pabalstiem: *slimības, vecāku un apbedīšanas pabalstam*, ja noteiktajā 12 mēnešu periodā vai tā daļā persona nav reģistrēta kā valsts sociālās apdrošināšanas iemaksu veicēja, vai valsts sociālās apdrošināšanas iemaksu alga tai nav bijusi atvaļinājuma bez darba algas saglabāšanas dēļ, vidējo algu nosaka *40 %* apmērā no valstī noteiktās vidējās apdrošināšanas iemaksu algas; *maternitātes un paternitātes pabalstam,* ja noteiktajā 12 mēnešu periodā vai tā daļā persona nav reģistrēta kā valsts sociālās apdrošināšanas iemaksu veicēja, vai valsts sociālās apdrošināšanas iemaksu alga tai nav bijusi atvaļinājuma bez darba algas saglabāšanas dēļ, vidējo algu nosaka *70 %* apmērā no valstī noteiktās vidējās apdrošināšanas iemaksu algas. Tādejādi personai tiek nodrošināts zināms atvietojums.Maternitātes, paternitātes, vecāku, slimības un apbedīšanas pabalstam kalendāra dienu skaitā neieskaita: pārejošas darbnespējas dienas, grūtniecības un dzemdību atvaļinājuma dienas, bērna tēvam piešķirtā atvaļinājuma dienas, atvaļinājuma bez darba samaksas saglabāšanas, kas piešķirts sakarā ar nepieciešamību kopt bērnu dienas (attiecas uz adoptētāju, kura pirms adopcijas aprūpē nodots bērns, audžuģimenes locekli, aizbildni, citu personu, kura saskaņā ar bāriņtiesas lēmumu kopj bērnu), bērna kopšanas atvaļinājuma dienas. Tāpat starp attaisnotiem periodiem ir iekļauti arī atbalsta pakalpojumu saņemšanas laiki, kuri ieviesti 2020. un 2021 .gadā sakarā ar COVID-19 infekcijas izplatību valstī izsludināto ārkārtas situāciju laikā, t.i., vidējās apdrošināšanas iemaksu algas aprēķina periodā neieskaita kalendāra dienas, par kurām persona saņēma dīkstāves pabalstu, dīkstāves palīdzības pabalstu, vecāku pabalsta turpinājumu, slimības palīdzības pabalstu, atbalstu dīkstāvē esošu darbinieku, pašnodarbināto personu un patentmaksātāju atlīdzības kompensēšanai.Ja visā 12 mēnešu periodā iemaksu alga jeb ienākumi, no kuriem jāveic sociālās apdrošināšanas iemaksas, nav bijuši attaisnojošo periodu dēļ (t.i., grūtniecības un dzemdību atvaļinājuma, bērna kopšanas atvaļinājuma, atvaļinājuma bez darba samaksas saglabāšanas, kas piešķirts sakarā ar nepieciešamību kopt bērnu, atvaļinājuma bērna tēvam, pārejošas darba nespējas vai minēto COVID-19 atbalsta pasākumu dēļ), tad apdrošinātajai personai vidējo apdrošināšanas iemaksu algu aprēķina par iepriekšējiem 12 kalendāra mēnešiem pirms minētajiem attaisnojošiem periodiem. Tādējādi tiek nodrošināta vienlīdzīga attieksme attiecībā uz pabalsta apmēra noteikšanu, t.i., vidējā iemaksu alga tiek aprēķināta no ienākumiem, kurus darba ņēmējs ir guvis, pirms bērna dzimšanas. Piemēram, ja sieviete visā 32 mēnešu periodā ir bijusi ar bērnu dzimšanu saistītos atvaļinājumos, tad Valsts sociālās apdrošināšanas aģentūra (turpmāk – VSAA) piemēro tiesu praksi un vidējo iemaksu algu maternitātes, vecāku un slimības pabalstiem aprēķina no viņas ienākumiem, kurus tā guvusi pirms visiem atvaļinājumiem, kas saistīti ar bērna dzimšanu un kopšanu: Augstākās tiesas Administratīvo lietu departaments 14.12.2018. *spriedumā lietā Nr. A420176716, SKA-668/2018* norādīja, ka turpmāk gadījumos, kad sieviete nepārtraukti atrodas grūtniecības, dzemdību, bērna kopšanas atvaļinājumos vai viņai bijusi noteikta pārejoša darbnespēja vairāk nekā 32 vai 39 mēnešus pēc kārtas, vidējo iemaksu algu slimības, maternitātes un vecāku pabalstam jāaprēķina, neievērojot likumā “Par maternitātes un slimības apdrošināšanu” (likuma) 31. panta otrās daļas 2. punktā noteikto 32 vai 39 mēnešu ierobežojumu. Tātad tiesa savā atzinumā iestājās par to, ka šādās situācijās vidējā alga nevar tikt noteikta 40 % (70 %) apmērā no valstī noteiktās mēneša vidējās algas, bet gan tā ir aprēķināma no personas ienākumiem, kurus tā guvusi pirms visiem atvaļinājumiem, kas saistīti ar bērna dzimšanu un kopšanu. Savukārt, ja vidējās apdrošināšanas iemaksu algas aprēķināšanai noteiktajā 12 kalendāro mēnešu perioda daļā personai ir reģistrēti darba ienākumi un daļā ir bijis bērna kopšanas atvaļinājums, tad vidējā iemaksu alga tiek aprēķināta no darba ienākumiem, neieskaitot kalendāro dienu skaitā bērna kopšanas atvaļinājuma kalendārās dienas.Noteikumu projekts nosaka arī nosacījumus attiecībā uz pabalsta piešķiršanu un izmaksu, uzskaitot pabalsta pieprasītāja un VSAA veicamās darbības un pabalsta piešķiršanai nepieciešamās ziņas (piemēram, pabalsta pieprasītāja datus, saziņas veidu, Latvijas kredītiestādes vai pasta norēķinu sistēmas konta numuru, ko persona iesniedz VSAA utml.). Iesniegumu un tam pievienojamos dokumentus iesniedz papīra formā, izmantojot e-pakalpojumu, vai elektroniska dokumenta formā atbilstoši normatīvajiem aktiem par elektronisko dokumentu noformēšanu.Noteikumu projekts neparedz mainīt esošo valsts sociālās apdrošināšanas pabalstu aprēķināšanas kārtību. Visus noteikumu projektā minētos pabalstus, tāpat kā pašreiz, piešķirs, aprēķinās un izmaksās VSAA, piemērojot līdzšinējo kārtību.Noteikumu projekts nosaka par spēku zaudējušiem noteikumus Nr. 270 un jauno noteikumu spēkā stāšanos ar 2022. gada 1. janvāri.  |
| 3. | Projekta izstrādē iesaistītās institūcijas un publiskas personas kapitālsabiedrības | VSAA. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts sociālās apdrošināšanas pabalstu saņēmēji: maternitātes pabalsta, paternitātes pabalsta, vecāku pabalsta, slimības pabalsta, bezdarbnieka pabalsta, apbedīšanas pabalsta saņēmēji.Pēc VSAA informācijas 2021. gada februārī:* maternitātes pabalsta saņēmēju skaits: 1 869 personas;
* paternitātes pabalsta saņēmēju skaits: 747 personas;
* vecāku pabalsta saņēmēju skaits: vidēji mēnesī – 20 900 (sievietes – 17 396; vīrieši – 3 504);
* slimības pabalsta saņēmēju skaits: 58 344 (sievietes – 33 833; vīrieši – 24 511);
* apbedīšanas pabalsta apdrošinātās personas nāves gadījumā 202 pabalsta saņēmēji (pabalstu skaits – 217); apdrošinātās personas ģimenes locekļa nāves gadījumā 9 pabalsta saņēmēji (pabalstu skaits – 9).
 |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina sabiedrības tiesības un pienākumus, kā arī veicamās darbības. Noteikumu projekts nerada papildus administratīvo slogu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nav attiecināms. |
| 2. | Atbildīgā institūcija | Labklājības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par noteikumu projektu Labklājības ministrijas tīmekļa vietnē, sadaļā “Sabiedrības līdzdalība”, “LM dokumentu projekti”, zem saites: <https://www.lm.gov.lv/lv/lm-dokumentu-projekti-0>, kā arī Ministru kabineta tīmekļa vietnē, sadaļā “Sabiedrības līdzdalības politika”, “Ministru kabineta diskusiju dokumenti”, zem saites: <https://www.mk.gov.lv/lv/ministru-kabineta-diskusiju-dokumenti>, tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt par to viedokli, noteikumu projekts 2021.gada 23.aprīlī ievietots Labklājības ministrijas un Ministru kabineta interneta tīmekļa vietnēs, aicinot izteikt viedokli līdz 2021.gada 7.maijam. |
| 3. | Sabiedrības līdzdalības rezultāti | Iebildumi un priekšlikumi par noteikumu projektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VSAA. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota esošo institūciju likvidācija vai reorganizācija. Pēc noteikumu spēkā stāšanās to īstenošana notiks, izmantojot esošos cilvēkresursus. |
| 3. | Cita informācija | Nav. |

Labklājības ministre R.Petraviča

I.Salmane, 67021556

Irena.Salmane@lm.gov.lv